钦定古今图书集成/方舆汇编/职方典/第1293卷 > 《观澜书院记》元·左元龙
## 钦定古今图书集成/方舆汇编/职方典/第1293卷 > 《观澜书院记》元·左元龙

水哉水哉！仲尼何取于水也？取其有本焉耳。盖道之
有源，犹水之有本也。夫斯道之源，一泄于河洛，演迤
于尧、舜、禹、汤、文、武、周公之六七君子，而源益深。尼山
派出，洙泗波流，始达于孟轲，再障于韩愈，而源益远。
中间虽厄于蠃秦之毒，莽贼之逆，宋、齐之凶举莫之
能遏其必东之势。信乎沧海之水，虽遇霜降岁旱而
“不涸；圣道之澜，虽遇王泽湮微而不竭，以其本深且
大故也。”迨夫五星聚奎，文明启运，濂、洛诸儒，复浚其
源。宋三百馀年，《诗》《书》澡漉，上自王官国都，以及乡党
闾巷，莫不有学。皆所以明教化，正人心，扶植纲常之
道于千万世而不坠，岂非诸儒之功与？此兴宁曹氏
书堂所由刱也。宁为郴望邑，曹为宁望族，清淑气锺，
类多魁奇材德之士，乡举里选，代不乏人。乃于𨤍醁
潭上构书堂，以训族党之少俊，而取《孟子》“观水必观
其澜”之义，以名其堂，意亦深矣。不意时事变迁，河不
出图，斯堂厄于丙子之变，井湮室圮，几二十年。迨至
元辛卯，得百里杨从仕嘉重吾道，主张而修葺之，遂
使斯堂几坠而复兴，斯文几绝而复续，得非有本之
水，虽霜降而不涸与？一日，绣使靳公、新田先生用以
曲沃名流，廉访二道，行郴属邑，至醽醁潭上，肃旗鸾
而戾止。一见惊喜，抚存衿佩，讲论从容。斯堂至今，殷
殷有金石音，所谓“今代不数人，百年能几见”者也。诘
朝返郡治，称道不绝口。浓墨大书“观澜书院”匾，以惠
后学。“易堂而院”，“廓而大之”之意也。其殆曹氏斯文再
兴之祥乎？方今朝廷偃武修文，崇儒重道，勉励学校，
以作成人材为第一事，岂非吾道之幸与！然当世学
者往往舍本逐末，以功名富贵累其心，波颓风靡，良
可慨叹！障川回澜，中流砥柱者，其谁乎？有曹君一本
等，已为科举文字，研精圣经贤传，以淑艾“一乡一族
之俊秀。盖将涨𨤍醁而濂洛，由濂洛而溯洙泗之渊
源，深造乎斯道之蕴。浩浩其天，明通公溥，流动充满乎天地间，人皆得以涉其津涯，寻其流派，而无望洋
之叹，其志岂浅浅哉！然则斯堂也，开创于前，规画巳
详；润色于后，祖宗有光，斯文福泽源源而来也。曹氏
世世子孙漱润其泽矣。”时大德壬寅上元日记。